เงินปันผลหรูมาแล้ว!  2วันแจก3.4พันล้าน
&nbsp;
20 ส.ค. 2554

โพสต์ทูเดย์ — บจ.แจกปันผลสวย เบาะๆ 2 วันเงินสะพัด 3,441 ล้านบาท PRIN จ่ายทั้งเงินสดหุ้น สัปดาห์นี้ลุ้น ADVANCTUF 
นายชัยรัตน์ โกวิทจินดาชัย ผู้อำนวยการสำนักกรรมการผู้จัดการ บริษัท ปริญสิริ (PRIN) เปิดเผยว่า คณะกรรมการบริษัทมีมติจ่ายเงินปันผลหุ้นละ 0.25 บาท แบ่งจ่ายเป็นเงินสดจำนวน 0.15 บาทต่อหุ้น หรือเป็นเงินสดรวม 150.75 ล้านบาท
นอกจากนี้ จ่ายเป็นหุ้นปันผลเท่ากับ 0.10 บาทต่อหุ้น หรือในอัตราส่วน 10 หุ้นเดิมต่อ 1 หุ้นปันผล
“การจ่ายเงินปันผลเป็นหุ้นส่งผลให้บริษัทต้องเพิ่มทุนจดทะเบียนอีก 100.5 ล้านหุ้น ทำให้ทุนจดทะเบียนเพิ่มเป็น 1,105.50 ล้านบาท” นายชัยรัตน์ กล่าว
นอกจากนี้ ได้เปลี่ยนนโยบายการจ่ายเงินปันผลเป็นไม่น้อยกว่า 40% ของกำไรสุทธิของงบการเงินเฉพาะกิจการเป็นงบการเงินรวม
ทั้งนี้ ในงวดปี 2552 PRIN มีกำไรสุทธิ 483.89 ล้านบาท หรือหุ้นละ 0.48 บาท เพิ่มขึ้น 53.34% เทียบกับปี 2551 ที่มีกำไรสุทธิ 315.56 บาท หรือ 0.31 บาทต่อหุ้น และเตรียมออกหุ้นกู้วงเงิน 1,000 ล้านบาท
นักวิเคราะห์ กล่าวว่า สัปดาห์นี้จะมีหุ้นใหญ่อีก 2 บริษัท คือ บริษัท แอดวานซ์ อินโฟร์ เซอร์วิส (ADVANC) และบริษัท ไทยยูเนี่ยน โฟรเซ่น โปรดักส์ (TUF) ซึ่งคาดว่า ADVANC จะจ่ายเงินปันผลอีกหุ้นละ 3.30 บาท หรือคิดเป็นเม็ดเงินประมาณ 9,786 ล้านบาท และ TUF จะจ่ายปันผลหุ้นละ 0.98 บาท เป็นเงิน 865 ล้านบาท
ทั้งนี้ 2 วันนี้บจ. จ่ายปันผลเป็นเงินรวมทั้งสิ้น 3,441 ล้านบาท เป็นของ DTAC 3,291 ล้านบาท และของ PRIN 150 ล้านบาท เฉพาะในส่วนของเงินสด